নিউজডেস্ক, বাংলাদেশনিউজ২৪x৭.কম;  থাইল্যান্ডের দক্ষিণে সন্দেহভাজন ইসলামী জঙ্গিদের হামলায় পাঁচজন নিহত হয়েছেন। নিহতদের মধ্যে একজন মুসলমানও রয়েছেন। সেনা পোশাকধারী একটি চক্রের হামলায় তিনি নিহত হন বলে গতকাল পুলিশ জানিয়েছে।  শুক্রবার বিকেলে দেশটির নারাথাইওয়া প্রদেশে সেনা  পোশাকধারী তিনজন বন্দুকধারীর হামলায় গ্রামের সহকারী প্রধান (৩৬) নিহত হন। হামলাকারীরা তার বাড়ির মধ্যে ঢুকে তাকে হত্যা করে বলে পুলিশ সূত্রে জানা যায়।  একই প্রদেশের বৌদ্ধ ধর্মাবলম্বী (৪৩) স্থানীয় সেচ কর্মকর্তাকেও তার বাড়িতে গিয়ে গুলি করে হত্যা করা হয়।  ওই দিন সকালে পাতানি প্রদেশে এক মুসলিম সরকারি কর্মকর্তা (৫৫) নামাজ শেষে বাড়ি ফেরার পথে বন্দুকধারীদের হামলায় নিহত হন।  এই প্রদেশেই এক সেচ্ছাসেবী নিরাপত্তারক্ষীকে গুলি করে হত্যা করা হয়। এসময় তিনি মোটরসাইকেল চালাচ্ছিলেন। এ হামলায় মোটরসাইকেলে থাকা তার  স্ত্রী গুরুতর আহত হন।  শুক্রবার বিকালে রাবার বাগানের এক মুসলিম কর্মী (৪১) কাজ থেকে ফেরার পথে বন্দুকধারীদের হামলায় নিহত হন। থাইল্যান্ডের ইয়ালা প্রদেশে এ ঘটনা ঘটে।  এছাড়াও ওই প্রদেশেরই একটি গ্রামের চায়ের দোকানে আলাদা একটি হামলার ঘটনায় এক মুসলিম ব্যক্তি গুরুতর আহত হন।  ২০০৪ সালের শুরু থেকে এই এলাকায় সন্দেহভাজন মুসলিম জঙ্গিরা হামলা চালিয়ে আসছে। আর তাদের এসব হামলার প্রধান লক্ষ্য হচ্ছেন মুসলিম, বৌদ্ধ ধর্মাবলম্বী ব্যক্তিসহ সাধারণ নাগরিক ও নিরাপত্তা কর্মীরা।  ২০০৪ সালের জানুয়ারি থেকে জঙ্গিদের ১০  হাজারেরও বেশি হামলায় এ পর্যন্ত ৪ হাজার ৪০০ জন নিহত হন। বেসরকারী প্রতিষ্ঠান ডিপ সাউথ ওয়াচ এ তথ্য জানায়।  বাংলাদেশনিউজ২৪x৭.কম/এমএ/এসএকে.